WPH ปักหมุดรายได้ปี 65 โต 10% รับไฮซีซั่น-ต่างชาติคัมแบ็ก
WPH มั่นใจผลงานครึ่งปีหลังโตแจ่มลูกค้าใช้บริการพุ่งรับไฮซีซั่น-ต่างชาติคัมแบ็ก ปักหมุดปี 65 รายได้โต 5-10% ตั้งเป้าเพิ่มสัดส่วนลูกค้าต่างชาติแตะระดับ 10% เดินหน้าต่อยอดคลินิกให้บริการโรคเฉพาะทาง
WPH มั่นใจผลงานครึ่งปีหลังโตแจ่มลูกค้าใช้บริการพุ่งรับไฮซีซั่น-ต่างชาติคัมแบ็ก ปักหมุดปี 65 รายได้โต 5-10% ตั้งเป้าเพิ่มสัดส่วนลูกค้าต่างชาติแตะระดับ 10% เดินหน้าต่อยอดคลินิกให้บริการโรคเฉพาะทาง
8 ก.ย. 2565

นายเชน เหล่าสุนทร รองประธานเจ้าหน้าที่บริหาร บริษัท โรงพยาบาลวัฒนแพทย์ ตรัง จำกัด (มหาชน) หรือ WPH เปิดเผยว่า แนวโน้มผลการดำเนินงานในช่วงครึ่งหลังของปีนี้จะเติบโตอย่างต่อเนื่อง ผลักดันรายได้รวมทั้งปีเติบโต 5 -10% สร้างสถิติสูงสุดใหม่ต่อเนื่อง จากปีที่ผ่านมามีรายได้รวม 1,226 ล้านบาท และคาดว่าสัดส่วนของผู้ป่วยต่างชาติจะสามารถกลับมาอยู่ที่ 10% และในปี 2566 น่าจะกลับมาอยู่ช่วงใกล้เคียงก่อนสถานการณ์โควิด-19 ที่ระดับ 25%
“บริษัทฯ ยังคงรักษาความสามารถในการทำกำไรไว้ได้ เนื่องจากมีจำนวนผู้ใช้บริการเพิ่มขึ้นในทุกช่องทาง ทั้งจากนโยบายเปิดประเทศ โรงพยาบาลอยู่ในแหล่งท่องเที่ยว และสถานการณ์โควิด-19 โอมิครอน ที่ยังคงแพร่กระจายได้ง่ายขึ้น ทำให้บริการการตรวจรักษาเพิ่มขึ้น ประกอบกับช่วงฤดูฝนเกิดโรคตามฤดูกาลและโรคระบาดมากขึ้น รวมถึงการเปิดภาคเรียนตามปกติ จึงทำให้คนกลับมาใช้บริการในแต่ละวันเป็นจำนวนมาก ส่งผลให้มียอดผู้ป่วยเข้ามารับการรักษาในโรงพยาบาลมากขึ้นตามลำดับ” นายเชน กล่าว 
ทั้งนี้ในปีนี้ยังคงเน้นการเพิ่มบริการในส่วนของคลินิกโรคเฉพาะทาง รวมถึงการต่อยอดการรักษาโรคมะเร็ง และเพิ่มปริมาณเตียงรักษาในห้อง ICU มากขึ้น ขณะเดียวกันอาคาร Wellness ซึ่งเป็นศูนย์สุขภาพครบวงจรที่รองรับผู้ที่ไม่ได้ป่วยโดยเฉพาะ เช่นการทำฟัน การทำกายภาพ เสริมความงามและตรวจสุขภาพ ซึ่งจะทำให้ผู้เข้ามารับบริการไม่ต้องมาปะปนกับผู้ป่วย ปัจจุบันมีผู้เข้ามาใช้บริการมากกว่า 100 คน/วัน ซึ่งสูงกว่าที่บริษัทฯคาดการณ์ไว้ ดังนั้นทำให้มั่นใจว่าในปีนี้ผลงานน่าจะยังมีทิศทางที่ดีขึ้นต่อเนื่อง
อนึ่งสำหรับผลการดำเนินงานงวดไตรมาส 2/2565 มีกำไรสุทธิ 20.4 ล้านบาท เพิ่มขึ้น 208% จากงวดเดียวกันปีก่อนมีขาดทุนสุทธิ 18.9 ล้านบาท โดยมีรายได้รวม 257.3 ล้านบาท เพิ่มขึ้น 53.5% จากงวดเดียวกันปีก่อนมีรายได้รวม 167.6 ล้านบาท
ส่วนผลการดำเนินงานในงวด 6 เดือนแรกของปี 2565 มีรายได้รวม 585.9 ล้านบาท เพิ่มขึ้น 75.2% และมีกำไรสุทธิ 77.1 ล้านบาท เพิ่มขึ้น 329.3% เทียบงวดเดียวกันของปีก่อน
สำหรับความคืบหน้าโครงการโรงพยาบาลวัฒนแพทย์สมุย จังหวัดสุราษฎร์ธานี ปัจจุบันอยู่ในช่วงของการดำเนินงานก่อสร้างและคาดว่าจะเสร็จตามแผนที่วางไว้ โดยจะพร้อมเปิดบริการในไตรมาส 1/66 สนับสนับสนุนผลการดำเนินงานสร้างสถิติสูงสุดใหม่ต่อเนื่อง